b'\n_START_ARTICLE_\nPlace Vend\xc3\xb4me\n_START_PARAGRAPH_\nPlace Vend\xc3\xb4me (fransk udtale: plas v\xc9\x91\xcc\x83dom) er et torv i Paris\' 1. arrondissement, der ligger nord for Jardin des Tuileries og \xc3\xb8st for Madeleinekirken. Pladsen markerer starten af Rue de la Paix. Med sin regelm\xc3\xa6ssige arkitektur af Jules Hardouin-Mansart og udsmykkede sk\xc3\xa6rme hen over pladsens hj\xc3\xb8rner har den et ottekantet udseende. Den oprindelige Vend\xc3\xb4me-s\xc3\xb8jle i pladsens midte blev rejst af Napoleon 1. for at mindes slaget ved Austerlitz. Den blev revet ned 16. maj 1871 p\xc3\xa5 dekret af Pariserkommunen, men blev efterf\xc3\xb8lgende genrejst og er stadig i dag et fremtr\xc3\xa6dende kendetegn for torvet._NEWLINE_I det nordvestlige hj\xc3\xb8rne af pladsen ligger luksushotellet H\xc3\xb4tel Ritz Paris.\n_START_SECTION_\nHistorie\n_START_PARAGRAPH_\nPlace Vend\xc3\xb4me blev oprindeligt anlagt i 1702 som et monument over Louis XIV\'s h\xc3\xa6res glorv\xc3\xa6rdighed. Oprindeligt hed pladsen Place des Conqu\xc3\xaates ("Erobringernes plads"), men blev senere omd\xc3\xb8bt til Place Louis le Grand ("Louis den Stores Plads"), da hans erobringer viste sig at v\xc3\xa6re af midlertidig karakter. En rytterstatue i overst\xc3\xb8rrelse blev placeret midt p\xc3\xa5 pladsen af Fran\xc3\xa7ois Girardon; den antages at have v\xc3\xa6ret den f\xc3\xb8rste store, moderne rytterstatue der blev st\xc3\xb8bt i et enkelt stykke. Den blev \xc3\xb8delagt under den Franske Revolution, om end et lille stykke af den er bevaret p\xc3\xa5 Louvre. Dette f\xc3\xb8rte til den popul\xc3\xa6re betragtning, at mens Henri IV opholdt sig blandt folket p\xc3\xa5 Pont Neuf og Louis XIII blandt aristokratiet p\xc3\xa5 Place des Vosges, foretrak Louis XIV skatteopkr\xc3\xa6vernes selskab p\xc3\xa5 Place Vend\xc3\xb4me, s\xc3\xa5ledes at hver s\xc3\xb8gte det selskab de holdt sig i livet.'